**MEMORANDUM O SUGLASNOSTI**

**IZMEĐU**

**VLADE REPUBLIKE HRVATSKE**

**I**

**IZRAELSKE NACIONALNE UPRAVE ZA KIBERNETIKU DRŽAVE IZRAELA**

**O SURADNJI U PODRUČJU KIBERNETIČKE SIGURNOSTI**

Vlada Republike Hrvatske i Izraelska nacionalna uprava za kibernetiku Države Izraela (u daljnjem tekstu „sudionici“),

prepoznajući da je suradnja na nacionalnoj, regionalnoj i međunarodnoj razini neophodna za ispravno funkcioniranje i sigurnost digitalnog okruženja,

u želji da razviju i unaprijede suradnju između sudionika u području kibernetičke sigurnosti,

odlučili su ovim Memorandumom o suglasnosti olakšati dvostranu suradnju u području kibernetičke sigurnosti te su postigli sljedeći dogovor:

**Članak 1.**

**Područje provedbe**

Sudionici će promicati suradnju i unaprjeđivati razmjenu informacija u području kibernetičke sigurnosti.

**Članak 2.**

**Područja suradnje**

U svrhe navedene u članku 1. ovog Memoranduma o suglasnosti, sudionici namjeravaju:

1. razmjenjivati najbolje prakse, metodologije i politike o kibernetičkoj sigurnosti;
2. organizirati posjete predstavnika u svrhu rasprave o relevantnim pitanjima iz područja kibernetičke sigurnosti;
3. pozivati predstavnike na seminare i konferencije koje se održavaju u njihovim državama u svrhu rasprave o pitanjima iz područja kibernetičke sigurnosti;
4. promicati i razvijati suradnju u području izgradnje kapaciteta; i
5. surađivati u ostalim povezanim aktivnostima.

**Članak 3.**

**Razmjena i korištenje informacija**

U svrhu provedbe odredbi ovog Memoranduma o suglasnosti, sudionici će razmjenjivati informacije u skladu s nacionalnim zakonima i propisima svakog sudionika.

Ni jedan sudionik neće otkrivati informacije dobivene sukladno odredbama ovog Memoranduma o suglasnosti ni jednoj trećoj strani bez pisanog pristanka drugog sudionika.

Svaki sudionik pridržavat će se svih uvjeta ili ograničenja koje utvrdi drugi sudionik u pogledu korištenja, rukovanja ili otkrivanja dobivenih informacija.

Svaka zajednička aktivnost sudionika koja obuhvaća intelektualno vlasništvo dogovorit će se pisanim putem kako bi se zaštitili odgovarajući interesi.

**Članak 4.**

**Kontaktne točke**

Sudionici namjeravaju odrediti svoje kontaktne točke u roku od 30 dana od datuma stupanja na snagu ovog Memoranduma o suglasnosti i međusobno se o tome obavijestiti.

Sudionici se namjeravaju međusobno pisanim putem obavijestiti o svim promjenama i dodatnim informacijama vezanim za kontaktne točke iz stavka 1. ovog članka.

Komunikacija između kontaktnih točaka odvijat će se na engleskom jeziku.

**Članak 5.**

**Troškovi**

Sposobnost sudionika da provode svoje aktivnosti u skladu s odredbama ovog Memoranduma o suglasnosti ovisi o dostupnosti financija i drugih sredstava.

Raspodjelu troškova za aktivnosti iz članka 2. ovog Memoranduma o suglasnosti sudionici će dogovoriti unaprijed.

**Članak 6.**

**Rješavanje sporova**

Svi sporovi vezani za tumačenje ili provedbu ovog Memoranduma o suglasnosti riješit će se na prijateljski način konzultacijama i pregovorima između sudionika.

**Članak 7.**

**Odnos prema mjerodavnim međunarodnim sporazumima**

Ovaj Memorandum o suglasnosti ne utječe na prava i obveze država sudionika koje proizlaze iz mjerodavnih međunarodnih sporazuma koji ih obvezuju, te ne dovodi u pitanje niti ne ograničava bilo koji drugi sporazum ili dogovor između sudionika.

**Članak 8.**

**Završne odredbe**

Ovaj Memorandum o suglasnosti služi kao dokaz namjera i volje sudionika vezano za jačanje suradnje u području kibernetičke sigurnosti te ne predstavlja niti stvara bilo kakve pravno obvezujuće ili izvršive obveze u okviru nacionalnog ili međunarodnog prava, niti dovodi do bilo kakvog pravnog postupka.

Ovaj Memorandum o suglasnosti sklapa se na neodređeno vrijeme, a stupit će na snagu petnaestog (15.) dana od datuma potpisivanja.

Ovaj Memorandum o suglasnosti može se izmijeniti i dopuniti uzajamnim pisanim sporazumom sudionika.

Sve izmjene i dopune ovog Memoranduma o suglasnosti stupit će na snagu u skladu sa stavkom 2. ovog članka.

Svaki sudionik može raskinuti ovaj Memorandum o suglasnosti u bilo kojem trenutku upućivanjem pisane obavijesti drugom sudioniku.

Ovaj Memorandum o suglasnosti prestat će biti na snazi devedeset (90) dana od datuma primitka pisane obavijesti, osim ako sudionici pisanim putem zajednički ne dogovore kraće vremensko razdoblje. U slučaju raskida, aktivnosti koje su u tijeku dovršit će se u skladu s odredbama ovog Memoranduma o suglasnosti.

Potpisano u \_\_\_\_\_\_\_\_\_\_ dana\_\_\_\_\_\_\_\_\_\_\_\_\_\_\_\_\_ u dva izvornika, svaki na hrvatskom i engleskom jeziku, pri čemu su oba teksta jednako vjerodostojna. U slučaju razlika u tumačenju ovog Memoranduma o suglasnosti, mjerodavan je tekst na engleskom jeziku.

|  |  |  |
| --- | --- | --- |
| Za Vladu Republike Hrvatske  |  | Za Izraelsku nacionalnu upravu za kibernetiku Države Izraela  |
|  |  |  |
|  |  |  |
|  |  |  |
|  |  |  |
| (potpis) |  | (potpis) |
|  |  |  |

|  |  |
| --- | --- |
| Ime: Davor Božinović  Funkcija: potpredsjednik Vlade Republike Hrvatske i ministar unutarnjih poslova | Ime: Yigal UnnaFunkcija: glavni ravnatelj |
|  |  |
|  |  |